《三月十八日甲子晴》
元代·方回

夜夜春寒渐觉轻，桐花十日过清明。
去年稔更今年稔，壬子晴兼甲子晴。
楼阁相望饶客醉，干戈不用保农耕。
老儒八十心无事，依旧吟窗剔短檠。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。